[bookmark: _1a004c4ovmc9]Beton.Hofi koncertjével indul 2027: sztárparádéval búcsúztatja az évet a HELLO 2027 az MVM Dome-ban
A hazai könnyűzenei élet több mint egy tucat népszerű előadója, két színpad, látványos show-műsor és igazi fesztiválhangulat várja a közönséget az év utolsó estéjén. A STRAND Fesztivált is jegyző Weekend Event szervezésében megvalósuló HELLO 2027 fő fellépője Beton.Hofi lesz, aki közvetlenül a Himnusz után, közel másfél órás koncerttel indítja az új évet Magyarország legnagyobb fedett arénájában. Az ünnepi eseményre október 9-én indul a jegyelővétel.
Az idei teltházas fesztivál- és arénakoncertek után Beton.Hofi  különleges fellépéssel indítja 2027-et: néhány perccel éjfél után, közvetlenül a Himnuszt követően lép színpadra a HELLO 2027 fesztiválon. A hazai könnyűzenei élet egyik legnépszerűbb előadója közel másfél órás koncerttel készül az MVM Dome közönségének, ahol minden bizonnyal felcsendülnek az elmúlt évek legnagyobb slágerei is.
[bookmark: _ns3w7kh2pvsv]Két színpad, több mint egy tucat fellépő, egész estés fesztiválhangulat
A szervezők nem egyszerű szilveszteri koncertet, hanem egész estés fesztivált és látványos show-műsort ígérnek, amelynek számos részletét egyelőre titok övezi.
Az MVM Dome kapui már délután 5 órakor megnyílnak, az este folyamán pedig két színpadon, jellemzően fél-egyórás koncertekkel váltják egymást a hazai könnyűzenei élet népszerű előadói.
A programot a K-OSZ Disco indítja, amelyben Hazetomika és Lil Frakk köszönti az időben érkezőket. Élő koncerttel készül az év egyik legnagyobb felfedezettje, Mehringer Marci is, aki teltházas fesztiválfellépésekkel és turnéval tudhat maga mögött különösen sikeres évet.
Színpadra lép az Irie Maffia, a legsikeresebb hazai hip-hop díva, Sisi, valamint KKevin és VZS is.
A STRAND Fesztiválon is nagy sikert arató új generáció képviselői közül gyuris, Vini, Mollywood és Spacc ugyancsak egyedi produkcióval készülnek az év utolsó estéjére. Több fellépő meglepetésvendégeket is ígér, így a szilveszteri program számos váratlan pillanatot tartogathat.
Az óévet Hundred Sins DJ-szettjével búcsúztathatja a közönség. A műsorból aligha maradhat ki a Beton.Hofival közös Hello Hello című dal, amely méltó felvezetése lehet az éjféli ünneplésnek és az új év első nagykoncertjének.
[bookmark: _jwi1sgehzrui]Szilveszter elegánsan: „Csini” a dresszkód
A HELLO 2027 különleges szilveszteri fesztiválként nemcsak zenei programjával, hanem ünnepi hangulatával és eleganciájával is szeretne kitűnni. Az est jelszava az „elegáns” és a „csini”: a szervezők és az előadók arra biztatják a közönséget, hogy alkalomhoz illő öltözékben érkezzenek az év utolsó nagy bulijára.
A fellépők nemrég közös fotózáson és forgatáson is részt vettek, ahol már az ünnepi hangulat jegyében készültek el azok a felvételek és videós tartalmak, amelyekkel a következő hetekben mutatkozik be a HELLO 2027 kampánya.
A szervezők célja, hogy a STRAND Fesztivál jól ismert hangulatát az év utolsó napján az MVM Dome-ba költöztessék, és egy olyan közös ünnepet teremtsenek, amely egyszerre idézi meg a nyári fesztiválok felszabadultságát és egy nagyszabású szilveszteri gála különleges atmoszféráját.
[bookmark: _c38sva4nfzr0]Október 9-én indul a jegyelővétel
A hazai könnyűzenei élet számos népszerű előadóját felvonultató eseményre október 9-én reggel 8 órakor indul a jegyelővétel, dinamikusan változó jegyárakkal. Az induló árak átlagosan húszezer forint körüliek.  A STRAND Klub és a SopronFest Klub tagjai azonban már 24 órával korábban, október 8-án hozzáférhetnek a jegyekhez, így elsőként biztosíthatják helyüket az év utolsó és az új év első nagy zenei eseményén.
A szervezők a következő hetekben további részleteket és meglepetéseket is bejelentenek.
HELLO 2027
2026. december 31. – MVM Dome, Budapest
Kapunyitás: 17:00
Jegyelővétel: október 9., 8:00
Klubtagi elővétel: október 8., 8:00
További információ: www.hello2027.hu

